Venäjällä sijaitsevassa Tsheljabinskin kaupungissa on tehty oikeuden päätös, joka saa suomalaisten kulmakarvat nousemaan.

Facebookia muistuttavan Vkontakten käyttäjä Ivan Aleksejev sai tuhannen ruplan sakot, koska hän julkaisi palvelussa Iron Sky -elokuvasta peräisin olevan kuvan kolme vuotta sitten.

Venäläisellä Lenta-sivustolla siteerataan syytetyn asianajajaa Andrei Lepehiniä, jonka mukaan Aleksejev syyllistyi natsisymbolin julkiseen esittämiseen.

– Elokuvan lajityyppi on fantasia, komedia, satiiri ja parodia. Se sai ensi-iltansa Berliinin elokuvajuhlilla. Tämä on absurdi oikeuden päätös, josta me ehdottomasti teemme valituksen, koska se on laiton ja perusteeton, huomautti Lepehin.

Iron Skyn jatko-osan on luvattu tulevan teattereihin vuonna 2016.

(Episodi/JH)